ད་ལྟའི་ཆར་བོད་ཁམས་ཡོངས་རྫོགས་ལྗོངས་གཅིག་དང་ཞིང་ཆེན་བཞིའི་ཁོངས་སུ་དབྱེ་བགོས་བྱས་ཡོད།དེའང་ལྗོངས་གཅིག་ནི་བོད་རང་སྐྱོང་ལྗོངས་ཏེ།འདིའི་ཁོངས་སུ་གྲོང་ཁྱེར་ལྷ་ས་དང་།མངའ་རིས་ས་ཁུལ།གཞིས་རྩེ་ས་ཁུལ།ལྷོ་ཁ་ས་ཁུལ།ཉིང་ཁྲི་ས་ཁུལ།ཆབ་མདོ་ས་ཁུལ།ནག་ཆུ་ས་ཁུལ་བཅས་ཡོད།ད་ལྟ་མངའ་རིས་མ་གཏོགས་གཞན་རྣམས་གྲོང་ཁྱེར་དུ་བསྒྱུར་ཟིན།ཞིང་ཆེན་བཞི་ལས་དང་པོ་མཚོ་སྔོན་ཞིང་ཆེན་གྱི་ཁོངས་སུ་ཡུལ་ཤུལ་བོད་རིགས་རང་སྐྱོང་ཁུལ།མཚོ་ནུབ་སོག་བོད་རང་སྐྱོང་ཁུལ།མཚོ་བྱང་བོད་རིགས་རང་སྐྱོང་ཁུལ།མཚོ་ལྷོ་བོད་རིགས་རང་སྐྱོང་ཁུལ།རྨ་ལྷོ་བོད་རིགས་རང་སྐྱོང་ཁུལ།མགོ་ལོག་བོད་རིགས་རང་སྐྱོང་ཁུལ་ཏེ་རང་སྐྱོང་ཁུལ་དྲུག་དང་།ཟི་ལིང་དང་མཚོ་ཤར་ཏེ་གྲོང་ཁྱེར་གཉིས་བཅས།གྲོང་ཁྱེར་འདི་གཉིས་སུ་བོད་མི་འབུམ་གཅིག་ལྷག་ཙམ་རེ་ལས་མེད།གཉིས་པ་ཀན་སུའུ་ཞིང་ཆེན་གྱི་ཁོངས་སུ་ཀན་ལྷོ་བོད་རིགས་རང་སྐྱོང་ཁུལ་དང་།དཔའ་རིས་བོད་རིགས་རང་སྐྱོང་རྫོང་སྟེ་གཉིས།གསུམ་པ་སི་ཁྲོན་ཞིང་ཆེན་གྱི་ཁོངས་སུ་དཀར་མཛེས་བོད་རིགས་རང་སྐྱོང་ཁུལ་དང་།རྔ་པ་བོད་རིགས་ཆའང་རིགས་རང་སྐྱོང་ཁུལ།མུ་ལི་བོད་རིགས་རང་སྐྱོང་རྫོང་བཅས་གསུམ།བཞི་པ་ཡུན་ནན་ཞིང་ཆེན་གྱི་ཁོངས་སུ་བདེ་ཆེན་བོད་རིགས་རང་སྐྱོང་ཁུལ་བཅས་བསྡོམས་བོད་རིགས་རང་སྐྱོང་ལྗོངས་གཅིག་དང་།བོད་རིགས་རང་སྐྱོང་ཁུལ་བཅུ།བོད་རིགས་རང་སྐྱོང་རྫོང་གཉིས་བཅས་སུ་དབྱེ་བགོས་བྱས་ཡོད།